ഇവിടെ കാര്യങ്ങള് സ്മാര്ട്ടല്ല ചെമ്ബേരി: നിര്മാണോദ്ഘാടനം നടത്തി മാസങ്ങള് പിന്നിടുമ്ബോഴും ഏരുവേശി സ്മാര്ട്ട് വില്ലേജ് ഓഫീസ് കെട്ടിടത്തിന്റെ പണി ആരംഭിക്കാത്തതില് ജനങ്ങളുടെ പ്രതിഷേധം ശക്തമാകുന്നു. തകര്ച്ചയിലായ നിലവിലുള്ള കെട്ടിടം പുനര്നിര്മിക്കാന് ഒരുങ്ങുമ്ബോഴാണ് ഏരുവേശി വില്ലേജിന് ആധുനിക സൗകര്യങ്ങള് ലഭ്യമാകുന്ന സ്മാര്ട്ട് വില്ലേജ് ഓഫീസ് അനുവദിച്ചത്. റോഡിനും തോടിനുമിടയില് പഴയ കെട്ടിടമുള്ള ഇടുങ്ങിയ സ്ഥലം സ്മാര്ട്ട് വില്ലേജ് ഓഫീസിനാവശ്യമായ വിസ്തൃതിയുള്ള കെട്ടിടം നിര്മിക്കാന് അപര്യാപ്തമായിരുന്നു. നാട്ടുകാരുടെ ശ്രമഫലമായി ചെമ്ബേരി ടൗണിനു സമീപം തന്നെ സൗകര്യപ്രദമായ പത്ത് സെന്റ് സ്ഥലം സ്വകാര്യവ്യക്തി ദാനമായി നല്കാന് തയാറായപ്പോള് ചെമ്ബേരി ഫൊറോന ഇടവകയുടെ സ്ഥലത്തുകൂടി ഇവിടേക്ക് റോഡിനുള്ള അനുമതിയും ലഭ്യമാക്കിയിരുന്നു. കഴിഞ്ഞ ഫെബ്രുവരി 15 ന് മുഖ്യമന്ത്രി പിണറായി വിജയനാണ് ഏരുവേശി സ്മാര്ട്ട് വില്ലേജ് ഓഫീസ് കെട്ടിടത്തിന്റെ ശിലാസ്ഥാപനം ഓണ്ലൈനില് നിര്വഹിച്ചത്. ടൗണില്നിന്ന് ഒരു കിലോമീറ്ററിലേറെ ദൂരത്ത് നിലവിലുള്ള ഓഫീസിലെത്തി ആവശ്യങ്ങള് നിറവേറ്റുന്നതിനിടെ ഫോട്ടോസ്റ്റാറ്റ്, റവന്യു സ്റ്റാമ്ബ് തുടങ്ങിയവ വേണ്ടിവന്നാല് വീണ്ടും ടൗണിലേക്ക് വന്ന് തിരികെയെത്തേണ്ട ദുരിതാവസ്ഥക്ക് പരിഹാരമാണ് ഇപ്പോള് സൗജന്യമായി ലഭിച്ചിട്ടുള്ള സ്ഥലത്ത് പുതിയ കെട്ടിടം നിര്മിക്കുന്നത്. വില്ലേജ് പരിധിയിലെ വിവിധ സ്ഥലങ്ങളില് നിന്നെത്തുന്ന ജനങ്ങള്ക്ക് ഏറെ സൗകര്യപ്രദമാകുമെന്നതിനാല് ടൗണിനു സമീപംതന്നെയുള്ള പുതിയ സ്ഥലത്ത് കെട്ടിടത്തിന്റെ നിര്മാണം പൂര്ത്തിയാക്കാന് ആവശ്യമായ നടപടികള് ബന്ധപ്പെട്ട അധികൃതര് ഉടന് തന്നെ സ്വീകരിക്കണമെന്നാണ് നാട്ടുകാര് ആവശ്യപ്പെടുന്നത്.